––––––––––––––––––––––––––––––––––––––––––––––––––––––––––––––––––––––––––––––––––



**M E S  T O  P O L T Á R**

Mestský úrad Poltár

Železničná 489/1, Poltár 987 01

v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a podľa ustanovenia § 7 ods. 4 zákona č. 583/2004 Z. z. o rozpočtových pravidlách územnej samosprávy v znení neskorších predpisov **v y d á v a**

**Všeobecne záväzné nariadenie mesta Poltár č. 4/2019**

**o poskytovaní dotácií z rozpočtu mesta Poltár**

**Návrh všeobecne záväzného nariadenia (VZN):**

Vyvesený na úradnej tabuli mesta dňa: 7. 8. 2019

Zverejnený na internetovej stránke mesta dňa: 7. 8. 2019

Dátum začiatku lehoty na pripomienkové konanie: 7. 8. 2019

Dátum ukončenia lehoty na pripomienkové konanie: 16. 8. 2019

Pripomienky zasielať:

* písomne na adresu: Mesto Poltár, Železničná 489/1, 987 01 Poltár
* elektronicky na adresu: [mesto@poltar.sk](mailto:mesto@poltar.sk)
* prostredníctvom portálu: [www.slovensko.sk](http://www.slovensko.sk) cez všeobecnú agendu

Vyhodnotenie pripomienok k návrhu VZN uskutočnené dňa: 19. 8. 2019

**VZN schválené:**

Na rokovaní MsZ mesta dňa: 22. 8. 2019

Vyhlásenie vyvesením na úradnej tabuli mesta dňa: 26. 8. 2019

VZN nadobúda účinnosť dňom: 9. 9. 2019

Mestské zastupiteľstvo v Poltári (ďalej len „MsZ“) sa v zmysle ustanovenia § 11 ods. 4 písm. g) zákona č. 369/1990 Zb. o obecnom zriadení uznieslo na tomto všeobecne záväznom nariadení:

**I. ČASŤ**

**VŠEOBECNÉ USTANOVENIA**

**§ 1**

**Účel**

1. Týmto všeobecne záväzným nariadením (ďalej len „VZN“) sa stanovujú podmienky pre poskytovanie dotácií právnickým osobám a fyzickým osobám – podnikateľom na území mesta Poltár (ďalej len „Mesto“). VZN upravuje aj postup predkladania žiadostí o poskytnutie dotácií, postup ich posudzovania a overovania zo strany oprávnených orgánov, schvaľovanie dotácií a pravidlá pre zúčtovanie dotácií.

**§ 2**

**Predmet**

1. Predmetom tohto VZN je poskytovanie dotácií právnickým osobám a fyzickým osobám – podnikateľom, ktoré majú sídlo alebo trvalý pobyt na území Mesta alebo ktoré pôsobia, vykonávajú činnosť na území Mesta alebo poskytujú služby obyvateľom Mesta, a to len na podporu všeobecne prospešných služieb alebo verejnoprospešných účelov, na podporu podnikania a zamestnanosti[[1]](#footnote-1), pričom tieto osoby musia mať pridelené vlastné identifikačné číslo (IČO).

**§ 3**

**Definícia pojmov**

1. Pre účely tohto VZN sa rozumie pod pojmom:
2. dotácia – nenávratný finančný príspevok poskytnutý z rozpočtu Mesta v zmysle tohto VZN,
3. všeobecne prospešné služby – poskytovanie zdravotnej starostlivosti, poskytovanie sociálnej pomoci a humanitárnej starostlivosti, tvorba, rozvoj, ochrana, obnova a prezentácia duchovných a kultúrnych hodnôt, ochrana ľudských práv a základných slobôd, vzdelávanie, výchova, rozvoj telesnej kultúry, výskum, vývoj, vedecko-technické služby a informačné služby, tvorba a ochrana životného prostredia a ochrana zdravia obyvateľstva, služby na podporu regionálneho rozvoja a zamestnanosti, zabezpečovanie bývania, správy, údržby a obnovy bytového fondu[[2]](#footnote-2),
4. verejnoprospešný účel – rozvoj a ochrana duchovných a kultúrnych hodnôt, realizácia a ochrana ľudských práv alebo iných humanitných cieľov, ochrana a tvorba životného prostredia, zachovanie prírodných hodnôt, ochrana zdravia, ochrana práv detí a mládeže, rozvoj vedy, vzdelávania, telovýchovy a plnenie individuálne určenej humanitnej pomoci pre jednotlivca alebo skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou[[3]](#footnote-3),
5. dotačná komisia MsZ – komisia, do ktorej kompetencie patrí posudzovanie žiadostí   
   o poskytnutie dotácie.

**§ 4**

**Spôsob tvorby**

1. Finančné prostriedky na poskytnutie dotácií sa vytvárajú v procese hospodárenia Mesta z vlastných príjmov Mesta.
2. V rámci procesu schvaľovania rozpočtu MsZ každoročne vyčlení na poskytnutie dotácií:
3. finančné prostriedky minimálne vo výške 2 % zo skutočných príjmov z dane fyzických osôb (podielová daň), ktoré mesto dosiahlo v predchádzajúcom roku, o návrhu na prerozdelenie bude rozhodovať dotačná komisia MsZ a o samotnom prerozdelení rozhoduje MsZ,
4. finančné prostriedky vo výške 5 000,00 €, o ktorých bude počas rozpočtového roka rozhodovať primátor mesta.

**§ 5**

**Vymedzenie oblastí poskytnutia dotácií**

1. Medzi oblasti podporované dotáciami v podmienkach Mesta patria najmä:
2. vzdelávanie, mládež, telovýchova a šport,
3. ochrana a podpora zdravia, poskytovanie zdravotnej starostlivosti, protidrogová prevencia,
4. humanitárna, sociálna a charitatívna podpora,
5. kultúra a kultúrne dedičstvo, informačné služby,
6. kreatívny priemysel,
7. ekológia a životné prostredie, ekologické druhy dopravy,
8. cestovný ruch, regionálny rozvoj a medzinárodné vzťahy,
9. výskum, vývoj, vedecko-technické služby.
10. Mesto poskytuje dotácie v nasledovných formách:

a) dotácie poskytované na základe žiadosti na projekt,

b) dotácie poskytované na základe žiadosti na činnosť,

c) mimoriadne dotácie z finančnej rezervy primátorky poskytované na základe žiadosti.

**II. ČASŤ**

**DOTÁCIE**

**§ 6**

**Podmienky poskytnutia dotácie**

1. O pridelenie dotácie môžu požiadať iba subjekty uvedené v § 2 tohto VZN (ďalej len „žiadateľ“) na základe písomnej žiadosti predloženej Mestu. Vzor žiadosti o poskytnutie dotácie tvorí prílohu č. 1 tohto VZN.
2. Na poskytnutie dotácie nemá žiadateľ právny nárok. Dotácie podliehajú ročnému zúčtovaniu s rozpočtom Mesta a ich poskytnutím nemožno zvýšiť celkový dlh Mesta.
3. Dotácie sa neposkytujú politickým stranám, politickým hnutiam a ich koalíciám.
4. Žiadateľ musí mať ku dňu podania žiadosti o poskytnutie dotácie vysporiadané všetky záväzky voči Mestu a organizáciám, ktorých zriaďovateľom alebo zakladateľom je Mesto.
5. Dotácia sa neposkytuje žiadateľovi, ktorý:
6. v predchádzajúcom roku použil poskytnutú dotáciu na iný ako zmluvne dohodnutý účel,
7. v predchádzajúcom roku nepredložil vyúčtovanie dotácie v súlade s týmto VZN,
8. v predchádzajúcom roku nedodržal zmluvné podmienky o poskytnutí dotácie.
9. Dotácia ďalej nemôže byť poskytnutá žiadateľovi, voči ktorému:
10. je právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytovanú z fondov Európskej únie,
11. je vedené konkurzné a reštrukturalizačné konanie,
12. je vedené trestné konanie,
13. je v úpadku alebo v likvidácii.
14. Dotácie sa neposkytujú na:
15. splácanie úverov a úrokov z poskytnutých úverov,
16. refundáciu výdavkov vzniknutých pred podaním žiadosti,
17. na projekty (podujatia) organizované s finančnou účasťou mesta v rámci plánovaných projektov (podujatí),
18. na zhodnotenie investičného majetku a odpisy,
19. stravovanie, v rozsahu presahujúcom 30 % z celkovej výšky poskytnutej dotácie,
20. honoráre organizátorov,
21. odmeny alebo mzdy a odvody z miezd, to sa nevzťahuje na odmeny rozhodcov, trénerov a hráčov,
22. nákup alkoholických a tabakových výrobkov
23. kapitálové výdavky,
24. výdavky, ktoré nie sú preukázateľne podložené účtovnými dokladmi.
25. V jednom kalendárnom roku je možné podporiť dotáciou primátora ten istý subjekt a ten istý projekt len jedenkrát. Ak žiadateľovi v danom kalendárnom roku bola poskytnutá dotácia MsZ v zmysle § 4 ods. 2 písm. a) tohto VZN na daný projekt, žiadateľ už nemá nárok na poskytnutie dotácie primátora na tento projekt.

**§ 7**

**Žiadosť o poskytnutie dotácie**

1. Žiadosť o poskytnutie dotácie (ďalej len „žiadosť“) sa podáva osobne v podateľni Mestského úradu v Poltári (ďalej len „MsÚ) vedenej v klientskom centre, poštou na adresu Mesto Poltár, Železničná 489/1, 987 01 Poltár, elektronicky na adresu [mesto@poltar.sk](mailto:mesto@poltar.sk) alebo prostredníctvom portálu [www.slovensko.sk](http://www.slovensko.sk) cez všeobecnú agendu.
2. Mesto každoročne do 15. septembra príslušného kalendárneho roka zverejní výzvu na predkladanie žiadostí o poskytnutie dotácie na nasledujúci kalendárny rok na internetovej stránke mesta.
3. Písomná žiadosť obsahuje:
4. presnú identifikáciu žiadateľa v súlade s označením identifikácie žiadateľa s príslušným registrom,
5. bankové spojenie a číslo účtu, fotokópiu zmluvy o zriadení účtu,
6. IČO a DIČ
7. kontaktné údaje, vrátane e-mailovej adresy,
8. podrobné uvedenie účelu, na ktorý žiadateľ žiada poskytnúť finančné prostriedky,
9. stručnú charakteristiku konkrétnej úlohy, podujatia alebo akcie, termín a miesto jej realizácie alebo konania,
10. predpokladané náklady na splnenie konkrétnej úlohy, na uskutočnenie podujatia alebo akcie,
11. formu účasti mesta na konkrétnej úlohe a akcii a prehlásenie žiadateľa o spôsobe propagácie mesta,
12. výšku požadovanej dotácie, predpokladaný rozpočet jednotlivých podujatí alebo činností (viď príloha č. 2 VZN),
13. čestné vyhlásenie žiadateľa, že v čase podania žiadosti nemá žiadne záväzky po lehote splatnosti voči mestu Poltár a organizáciám, ktorých zriaďovateľom alebo zakladateľom je mesto Poltár (čestné vyhlásenie je súčasťou žiadosti o poskytnutie dotácie – príloha   
    č. 1, časť 3.),
14. meno, priezvisko, funkcia a podpis oprávnenej osoby žiadateľa
15. K žiadosti musí žiadateľ priložiť:
16. písomné vyhlásenie žiadateľa o vyrovnaní všetkých daňových a odvodových povinností (daňový úrad, poisťovne) alebo potvrdenie príslušných orgánov o vyrovnaní všetkých daňových a odvodových povinností (daňový úrad, poisťovne) nie staršie ako tri mesiace,
17. písomné vyhlásenie žiadateľa, že nie je v konkurze,
18. písomné vyhlásenie žiadateľa, že nie je v úpadku alebo v likvidácii.
19. Mesto poskytne žiadateľovi dotáciu max. do výšky 80 % celkových oprávnených výdavkov projektu (podujatia). Žiadateľ je povinný financovať projekt (podujatie) vo výške 20 % vlastnými finančnými prostriedkami. Uvedené sa nevzťahuje na dotácie poskytnuté na činnosť.

**§ 8**

**Predkladanie žiadostí**

1. Pre dotácie tvorené v zmysle § 4 ods. 2 písm. a) tohto VZN žiadateľ predloží žiadosť v zmysle § 7 ods. 1 tohto VZN najneskôr do 15. októbra kalendárneho roka, ktorý predchádza roku, pre ktorý sa dotácia požaduje, pričom rozhodujúci je dátum poštovej pečiatky, resp. dátum prijatia v podateľni MsÚ vedenej v klientskom centre.
2. Žiadosti doručené po dátume uvedenom v ods. 1 nebudú zaradené do procesu posudzovania.
3. Pre dotácie poskytované v zmysle § 4 ods. 2 písm. b) tohto VZN môže žiadateľ predložiť žiadosť aj v priebehu kalendárneho roka.

**§ 9**

**Posudzovanie žiadosti**

1. Príslušný odborný útvar MsÚ posúdi úplnosť predloženej žiadosti.
2. Prijatú žiadosť posúdi zamestnanec príslušného odborného útvaru MsÚ a v prípade, že žiadosť neobsahuje všetky potrebné náležitosti alebo prílohy, vyzve žiadateľa písomne do   
   7 kalendárnych dní od doručenia žiadosti na doplnenie žiadosti. Žiadateľ je povinný doplniť svoju žiadosť do 7 kalendárnych dní od doručenia výzvy na doplnenie. Ak žiadateľ v stanovenom termíne nedoručí doplnenú žiadosť, táto nebude zaradená do procesu ďalšieho posudzovania.
3. Žiadosti zaevidované a odkontrolované príslušným odborným útvarom MsÚ, ktoré spĺňajú náležitosti v zmysle tohto VZN, postúpi odborný útvar MsÚ dotačnej komisii, ktorá žiadosti prerokuje do 15. novembra príslušného kalendárneho roka, pričom vypracuje zápisnicu o návrhu na prerozdelenie dotácií, s určením účelu použitia a výšky dotácie. Následne príslušný odborný útvar MsÚ predloží návrh komisie na prerozdelenie dotácií na schválenie MsZ.
4. Žiadosti o poskytnutie dotácie, o ktorých rozhoduje primátor mesta, príslušný odborný útvar MsÚ postúpi primátorovi mesta, ktorý stanoví výšku dotácie.

**III. ČASŤ**

**Zmluva o poskytnutí dotácie a zúčtovanie dotácie**

**§ 10**

**Zmluva o poskytnutí dotácie**

1. Po schválení uznesenia MsZ alebo vydaní rozhodnutia primátora o pridelení dotácie, príslušný odborný útvar MsÚ vypracuje zmluvu o poskytnutí dotácie najneskôr do 30 pracovných dní od schválenia dotácie.
2. Zmluva musí mať písomnú formu a obsahuje najmä:
3. označenie zmluvných strán (obchodné meno, sídlo, IČO, bankové spojenie),
4. formu a výšku poskytnutia dotácie,
5. účel poskytnutia,
6. dobu použitia dotácie,
7. termín a spôsob zúčtovania,
8. spôsob zabezpečenia prezentácie mesta,
9. právo kontroly vyúčtovania poskytnutej dotácie, vrátane práva poskytnutia účtovných dokladov a nahliadania do účtovníctva prijímateľa za účelom preukázania použitia poskytnutej dotácie,
10. záväzok vrátenia nevyčerpaných finančných prostriedkov,
11. záväzok vrátenia dotácie v prípade, že sa nepoužije na účel uvedený v zmluve alebo jej časti, ktorá bola použitá v rozpore s dohodnutým účelom použitia,
12. sankcie za porušenie zmluvy.
13. Za zverejnenie, plnenie, kontrolu a vyhodnotenie zmluvy o poskytnutí dotácie podpísanej obidvomi zmluvnými stranami až do ukončenia zmluvného vzťahu zodpovedá príslušný odborný útvar MsÚ.

**§ 11**

**Vyúčtovanie dotácie**

1. Dotácie podliehajú ročnému zúčtovaniu s rozpočtom Mesta.
2. Prijímateľ je povinný použiť poskytnutú dotáciu iba v rámci kalendárneho roka, v ktorom bola poskytnutá.
3. Prijímateľ dotácie je povinný pri jej použití postupovať v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov.
4. Prijímateľ je povinný zabezpečiť pri verejnom šírení a použití projektu alebo diela vhodnú propagáciu poskytovateľa o poskytnutí finančnej podpory úradným označením „Realizované s finančnou podporou mesta Poltár“ (napr. na plagátoch, pozvánkach, v tlači, bulletinoch, ozname na úradnej tabuli, na internetovej stránke, označenie propagačných predmetov, písomným oznamom na podujatiach, označením na dielach, obrazová alebo zvuková propagácia a pod.). Prijímateľ uvedenú propagáciu zdokladuje pri vyúčtovaní poskytnutej dotácie.
5. Prijímateľ je povinný predložiť vyúčtovanie dotácie do 30 dní po ukončení projektu (podujatia), na ktorý bola dotácia poskytnutá, najneskôr však do 15. decembra príslušného kalendárneho roka.
6. Prijímateľ dotácie je povinný predložiť vyúčtovanie dotácie na predpísanom tlačive podľa prílohy č. 3/1 tohto VZN, a to:
7. osobne v podateľni MsÚ, vedenej v klientskom centre MsÚ; rozhodujúcim dátumom doručenia vyúčtovania dotácie je registračná pečiatka MsÚ,
8. poštou na adresu: Mesto Poltár, Železničná 489/1, 987 01 Poltár; rozhodujúcim dátumom doručenia prostredníctvom pošty je deň podania zásielky na poštovú prepravu uvedený na pečiatke pošty,
9. elektronickou poštou na adresu: [mesto@poltar.sk](mailto:mesto@poltar.sk); vyúčtovanie musí byť riadne signované prijímateľom dotácie a zaslané v čitateľnej podobe vo formáte .pdf; v prípade doručovania elektronickou poštou je rozhodujúcim dňom deň odoslania vyúčtovania dotácie,
10. prostredníctvom portálu [www.slovensko.sk](http://www.slovensko.sk) cez všeobecnú agendu.
11. Vyúčtovanie dotácie musí obsahovať:
12. dokumentáciu, ktorou prijímateľ preukázateľným spôsobom doloží (napr. fotografie, text v tlači, materiáloch a pod.), že aktivita alebo projekt financovaný z rozpočtu mesta bol skutočne realizovaný,
13. fotokópie účtovných dokladov a dokladov o úhrade výdavkov v zmysle zákona   
    č. 431/2002 Z. z. o účtovníctve (objednávky, faktúry, príjmové a výdavkové pokladničné doklady, bankové výpisy, zmluvy, prezenčné listiny, dodacie listy a iné), ktoré preukázateľne, kompletne a správne dokladujú použitie dotácie na schválený účel (podujatie, akciu, úlohu, činnosť) v zmysle uzatvorenej zmluvy,
14. tabuľku vyúčtovania dotácie, v ktorej prijímateľ uvedie číslo dokladu, druh, sumu a dátum úhrady výdavku – príloha č. 3/2 tohto VZN.
15. V prípade, že prijímateľ dotácie nedoručí Mestu vyúčtovanie dotácie v lehote stanovenej v zmluve o poskytnutí dotácie, Mesto vyzve prijímateľa dotácie na predloženie vyúčtovania, a to písomne alebo elektronickou poštou. V predmetnej výzve zároveň stanoví prijímateľovi dotácie na doručenie vyúčtovania dotácie dodatočnú lehotu.
16. V prípade, že prijímateľ dotácie nedoručí Mestu vyúčtovanie dotácie v lehote stanovenej v zmluve o poskytnutí dotácie, je povinný zaplatiť mestu zmluvnú pokutu vo výške 0,5 % denne zo sumy poskytnutej dotácie, a to za každý deň omeškania s doručením vyúčtovania dotácie. Zmluvná pokuta bude vyčíslená ku dňu uplynutia dodatočne poskytnutej lehoty na doručenie vyúčtovania dotácie, určenej vo výzve podľa ods. 8.
17. V prípade, že prijímateľ dotácie ani na základe písomnej výzvy a v dodatočne poskytnutej lehote (ods. 8) nedoručí Mestu vyúčtovanie dotácie, prijímateľ dotácie je povinný vrátiť poskytnutú dotáciu v celom rozsahu, a to v lehote do 10 dní od doručenia výzvy mesta na vrátenie dotácie a zároveň uhradiť sankcie podľa § 31 zákona   
    č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
18. V prípade, že prijímateľom dotácie doručené vyúčtovanie dotácie nebude úplné alebo preukázané riadnymi účtovnými dokladmi v zmysle zákona č. 431/2002 Z. z. o účtovníctve, Mesto vyzve prijímateľa dotácie na jeho dopracovanie alebo doplnenie, a to písomne alebo elektronickou poštou. V predmetnej výzve zároveň stanoví prijímateľovi dotácie na doručenie dopracovaného alebo doplneného vyúčtovania dotácie dodatočnú lehotu. Na doručenie dopracovaného alebo doplneného vyúčtovania sa vzťahujú ustanovenia o spôsobe doručenia vyúčtovania dotácie (ods. 6).
19. V prípade, že na základe vykonanej kontroly bude zistené použitie dotácie na iný účel, ako bol dohodnutý v zmluve o poskytnutí dotácie, prijímateľ dotácie je povinný dotáciu alebo jej časť vrátiť na účet Mesta najneskôr do 10 dní odo dňa, v ktorom mu bola doručená výzva na vrátenie dotácie alebo jej časti a zároveň je povinný uhradiť sankcie podľa § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
20. Porušenie podmienok použitia dotácie, upravených v zmluve o poskytnutí dotácie, sa považuje za porušenie finančnej disciplíny.
21. Ak v období čerpania dotácie nastanú okolnosti spôsobujúce zánik, alebo zrušenie prijímateľa dotácie alebo ak dôjde k pozastaveniu prípadne k prerušeniu jeho činnosti, prijímateľ dotácie je povinný o daných okolnostiach Mesto písomne informovať, a to v lehote do 10 dní odo dňa kedy k vzniku daných okolností došlo. Prijímateľ dotácie je súčasne povinný bezodkladne vysporiadať voči Mestu všetky záväzky vzniknuté v súvislosti s poskytnutím dotácie.
22. V odôvodnených prípadoch môže prijímateľ dotácie požiadať o predĺženie termínu vyúčtovania dotácie, pričom musí doručiť žiadosť najneskôr 7 kalendárnych dní pred zmluvne dohodnutým termínom vyúčtovania.
23. Primátor mesta je oprávnený na základe odôvodnenej žiadosti povoliť predĺženie termínu vyúčtovania, táto zmena musí byť predmetom dodatku k uzatvorenej zmluve.
24. Nevyčerpané poskytnuté finančné prostriedky je prijímateľ povinný vrátiť na účet Mesta v termíne do 10 kalendárnych dní od doručenia vyúčtovania dotácie. Rovnako doručí aj avízo o vrátení nevyčerpaných finančných prostriedkov osobne, poštou, prípadne elektronickou poštou (ods. 5 písm. a), b) a c))
25. Podujatia usporiadané od 15. decembra do 31. decembra príslušného kalendárneho roka je prijímateľ dotácie povinný zúčtovať najneskôr do 10. januára nasledujúceho kalendárneho roka.
26. Príslušní zamestnanci odborného útvaru MsÚ vykonajú administratívnu finančnú kontrolu vyúčtovania dotácie (v prípade potreby finančnú kontrolu na mieste) s cieľom overiť zákonnosť, hospodárnosť, účelnosť a efektívnosť použitia dotácie. Tým nie je dotknuté právo kontroly zo strany hlavného kontrolóra.

**§ 12**

**Sankcie za porušenie finančnej disciplíny**

1. Ak subjekty, ktorým Mesto poskytlo dotácie nedodržia povinnosti, ktoré pre nich vyplývajú zo zmluvy o poskytnutí dotácie a tohto VZN, považuje sa to za porušenie finančnej disciplíny a Mesto uplatní postup podľa § 31 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov.
2. Spôsob ukladania sankcií za nedodržanie jednotlivých ustanovení tohto VZN upraví zmluva o poskytnutí dotácie.

**IV. ČASŤ**

**Spoločné, prechodné a záverečné ustanovenia**

**§ 13**

**Spoločné ustanovenia**

1. Každú zmenu u žiadateľa/prijímateľa dotácie, napr. zmenu adresy, sídla, štatutárneho orgánu, bankového účtu a pod., je žiadateľ/prijímateľ povinný bezodkladne písomne oznámiť Mestu. Na základe tejto skutočnosti Mesto pristúpi v príslušnom rozpočtovom roku k uzavretiu dodatku k už uzavretej zmluve o poskytnutí dotácie.
2. O prípadnú zmenu účelu použitia dotácie definovaného v uzatvorenej zmluve o poskytnutí dotácie, môže žiadateľ písomne požiadať, ale musí tak urobiť ešte pred realizáciou zmeny.

3) O zmene účelu použitia dotácie rozhoduje orgán, ktorý rozhodoval o poskytnutí dotácie.

**§ 14**

**Prechodné a záverečné ustanovenia**

1. Dňom nadobudnutia účinnosti tohto VZN sa zrušuje Všeobecne záväzné nariadenie Mesta Poltár č. 5/2010 o poskytovaní dotácií z rozpočtu Mesta Poltár schválené uznesením   
   MsZ č. 9/2010/B3 dňa 30.06.2010.
2. Na žiadosti o poskytnutie dotácie doručené Mestu do nadobudnutia účinnosti tohto VZN, sa uplatnia ustanovenia Všeobecne záväzného nariadenia Mesta Poltár č. 5/2010 o poskytovaní dotácií z rozpočtu Mesta Poltár.
3. Všeobecne záväzné nariadenie mesta Poltár č. 4/2019 o poskytovaní dotácií z rozpočtu mesta Poltár bolo schválené uznesením mestského zastupiteľstva č. 101/2019 dňa 22. augusta 2019 a účinnosť nadobudne dňom 9. 9. 2019.

1. § 7ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov [↑](#footnote-ref-1)
2. § 2 ods. 2 zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov [↑](#footnote-ref-2)
3. § 2 ods. 3 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov [↑](#footnote-ref-3)